**МОТИВИ**

**към проект на Заповед за изменение и допълнение на Заповед № РД-289/27.05.2016 г. на министъра на околната среда и водите за утвърждаване на случаите за освобождаване от ограниченията за употреба на опасни вещества в определени материали и компоненти на електрическото и електронното оборудване (ЕЕО)**

Със Заповед № РД-289/27.05.2016 г. на министъра на околната среда и водите са утвърдени случаите на освобождаване от ограниченията за употреба на опасни вещества в определени материали и компоненти на електрическо и електронно оборудване (ЕЕО). Тези случаи на освобождаване произтичат от Директива 2011/75/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (Директива RoHS-2), Приложения III и IV. Случаите на освобождаване се предоставят от Европейската комисия за определен срок, който дава възможност на индустрията да продължи да използва определено опасно вещество, което не е разрешено, докато бъдат разработени надеждни заместители – вещества или технологии.

Заповед № РД-289/27.05.2016 г. впоследствие е изменена и допълнена със заповеди на министъра околната среда и водите, както следва: Заповед № РД-147/28.02.2017 г., Заповед № РД-611/11.09.2017 г., Заповед № РД-224/23.04.2018 г., Заповед № РД-401/22.05.2019 г. и Заповед № РД-145/14.02.2020 г. Целта на измененията е адаптиране на националното законодателство към промените в Приложения III и IV към Директива RoHS-2 съгласно делегирани директиви на Комисията за привеждане в съответствие с научно-техническия напредък.

Настоящият проект на Заповед за изменение и допълнение на Заповед № РД-289/27.05.2016 г. произтича от публикуването на следните нови 5 делегирани директиви на Комисията за изменение с цел привеждане в съответствие с научно-техническия напредък на Директива RoHS-2 и необходимостта от транспонирането им в националното законодателство:

* Делегирана директива (ЕС) 2020/360 на Комисията от 17 декември 2019 г. за изменение, с цел привеждане в съответствие с научно-техническия напредък, на приложение IV към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово в платинирани платинени електроди, използвани за някои измервания на проводимостта (ОВ, L 67, 05.03.2020 г.);
* Делегирана директива (ЕС) 2020/361 на Комисията от 17 декември 2019 г. за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на шествалентен хром като антикорозионна добавка в охлаждащата система от въглеродна стомана в абсорбционни хладилници (ОВ, L 67, 05.03.2020 г.);
* Делегирана директива (ЕС) 2020/364 на Комисията от 17 декември 2019 година за изменение, с цел привеждане в съответствие с научно-техническия напредък, на приложение IV към Директива 2011/65/ЕС на Европейския парламент и на Съвета по отношение на освобождаване от ограничението за употребата на кадмий в някои устойчиви на лъчение тръби за видеокамери (ОВ, L 67, 05.03.2020 г.);
* Делегирана директива (ЕС) 2020/365 на Комисията от 17 декември 2019 година за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово в припой и покрития за клеми, използвани в някои ръчно преносими двигатели с вътрешно горене (ОВ, L 67, 05.03.2020 г.);
* Делегирана директива (ЕС) 2020/366 на Комисията от 17 декември 2019 година за изменение, с цел привеждане в съответствие с научно-техническия напредък, на приложение IV към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово като термичен стабилизатор в поливинилхлорид, използван в някои медицински уреди за инвитро диагностика за анализ на кръв и други телесни течности и газове (ОВ, L 67, 05.03.2020 г.).